**ACTA DEL PLE ORDINARI DE L’AJUNTAMENT DE CÀNOVES i SAMALÚS. PLE Nº1**

**25 DE GENER DE 2018**

Mª CARMEN BARRIO JULIO (NIU)

DAVID GARCIA FERNANDEZ (NIU)

ESTER VILLANUEVA MARSAL (NIU)

JOAN CARLES CUSELL I GALÍCIA (ERC)

CRISTINA SERRA I PAGÈS (ERC)

JOSÉ LUIS LÓPEZ CARRASCO (PSC)

Mª LOURDES AGUILERA BEDMAR (PSC)

Mª PILAR LOSADA LÓPEZ (PSC)

NURIA SANCHEZ LIRIA (PSC)

ANTONIO RUIZ VENTURA (PSC)

SECRETARI: Francesc d'A. Serras i Ortuño

A Cànoves i Samalús a les vint hores del dia 25 de gener de 2018, a l’efecte de procedir a celebrar sessió plenària de caràcter ordinari, sota la Presidència de l’Alcalde Sr. Josep Cuch i Codina, es reuneixen els Srs. i Sres. Regidors i Regidores al marge enumerats, assistits pel Secretari que dóna fe de l’acte.

**1.- PROPOSTA D’APROVACIÓ DE L’ESBORRANY DE L’ACTA ANTERIOR.**

### Per part del Sr. Alcalde es pregunta al plenari si hi ha quelcom a afegir o modificar en relació a l’esborrany de l’acta de la sessió de data 22 de novembre que s’ha repartit amb la convocatòria.

L’acta és aprovada per unanimitat.

Seguidament es pregunta si hi ha res a manifestar en relació a l’esborrany de l’acta de la sessió de data 30 de novembre de 2017.

El Sr. Cusell manifesta que la rebaixa de l’IBI era una proposta per l’exercici 2019 i que a la Relació de Llocs de Treball estaria be fer-hi constar el nom de la persona per poder treballar més còmodament amb les dades. Afegeix el Sr. Cusell que ell no va dir que faria cap al·legació sobre el tema de les obres de la pista sinó que volia seguir parlant sobre el tema, la seva ubicació, etc...

L’acta, amb les modificacions proposades, és aprovada per unanimitat.

**2.- DONAR COMPTE DELS DECRETS D’ALCALDIA DICTATS FINS LA DATA.**

Per part del Sr. Secretari es dóna lectura als Decrets d’Alcaldia dictats fins la data de la convocatòria del present plenari.

El Ple en queda assabentat.

**3-Proposta d’aprovació definitiva del pressupost Únic d’ingressos i despeses per l’exercici 2018 així com les seves bases d’execució, prèvia resolució de les al·legacions presentades.**

Per part del Sr. Secretari es dóna lectura a la següent

**PROPOSTA DE L’ALCALDIA**

En el termini d’exposició pública del pressupost municipal per l’exercici 2018, s’ha presentat un escrit d’al·legacions per part del grup municipal del PSC ( r.e. 70/2018), en relació a:

1. Creació d’una partida pressupostària de 3.000 € per les famílies amb nens (és amb tractament de logopèdia), i un altre de 3.000 € per les necessitats a la gent gran; Aquests 6.000 € s’haurien de restar de la partida de la revista municipal, dotada amb 10.000 €.
2. Restar 15.000 € de la partida destinada a festes populars i crear un pla d’ocupació.
3. Restar 5.000 € a la partida per la compra de la tarima i destinar-los a turisme i excavacions al Poblat Ibèric.
4. I que les quotes de l’AMI pel 2018 es destinin a serveis socials.

**En relació a l’al·legació 1**, pel que fa als ajuts de logopèdia, aquesta Alcaldia, prèvia consulta amb els Serveis Socials, acredita que la partida actual ja contempla els crèdits suficients per fer front a aquestes ajudes, que des de sempre es donen amb normalitat i mai s’ha negat cap ajut per manca de recursos. Per altre banda es considera més adient no posar un límit, en aquest cas de 3.000 €, i poder fer front a aquest tipus de despesa, sigui quin sigui el seu import. Pel altre banda, i pel que fa als ajuts al Casal d’El Galliner, cal tenir en compte que es tracta d’una associació, la qual pot optar, com ja ha fet darrerament, a les subvencions que a tal fi es convoquen sense tenir en compte que l’ajuntament ja fa aportacions de caràcter indirecte, com son la cessió del local per activitats o els convenis signats amb la podòleg i el servei de perruqueria, així com altres despeses com poden ser la llum, la neteja, etc...

Per tot allò esmentat anteriorment es proposa desestimar l’al·legació.

**En relació a l’al·legació 2,** en relació al pla d’ocupació, aquesta alcaldia fa esment dels diferents plans que es reben de la Diputació, Generalitat, Consell Comarcal, a través del SOC i que, per aquest any, ja compte amb la contractació de 4 noves persones .

Pels motius exposats al punt anterior es proposa desestimar l’al·legació.

**En relació a l’al·legació 3,** aquesta Alcaldia considera que existeix un tema de seguretat en l’adquisició d’una tarima, que és utilitzada per totes les associacions del poble, la qual presenta un estat de conservació deficitari degut al seu ús i antiguitat. S’entén que si aquesta tarima fos per l’únic ús de l’Ajuntament, es podria estudiar adquirir-ne una de més reduïdes dimensions però, atenent al seu ús, molt freqüent i per part de totes les entitats del municipi, aquesta ha de reunir unes característiques de dimensionat i seguretat notables. Per altre banda, està prevista una partida de 6.000 € per les excavacions al Puig del Castell, dins del marc de concurrència competitiva, les bases de les quals s’han d’aprovar properament.

Per tot el que s’ha exposat abans es proposa desestimar l’al·legació.

**En relació a l’al·legació 4**, aquesta Alcaldia vol fer esment que no és possible deixar de pagar les quotes a l’AMI sense que prèviament s’acordi, pel plenari, sortir d’aquesta associació. El fet de que no es pressupostés aquesta quantitat seria una de les causes de revisió previstes a l’article 170 2. B) de la Llei d’Hisendes Locals. Per altra banda, cal tenir en compte que el cost anual és de 266 € que, davant l’import de la partida pressupostada per serveis socials, **és un 0,41 %.**

Per tot allò exposat anteriorment es proposa desestimar l’al·legació.

**PROPOSTA**

**PRIMER.- DESESTIMAR** les al·legacions presentades.

**SEGON.- APROVAR** definitivament el pressupost per l’exercici 2018, així com les seves bases d’execució, així com la plantilla de personal i la relació de llocs de treball, que no ha sigut objecte d’al·legació.

**TERCER.- PUBLICAR** el pressupost, resumit per capítols, així com la plantilla i la relació de llocs de treball, en el BOP i en el tauler d’anuncis de l’Ajuntament així com a la seva pàgina web.

El Sr. López manifesta que el seu grup fa tres anys que fa estudis sobre modificacions del pressupost però que mai són atesos per part de l’equip de govern i que creu que una de les mesures importants que el seu grup presenta és la creació d’un pla d’ocupació ja que hi ha persones aturades en el municipi. El Sr. López afegeix diferents altres aspectes que potser també haurien de merèixer l’atenció de l’equip de govern i ser incloses en el pressupost com l’adquisició d’una nevera i aire condicionat pel local del galliner o fer un ajut lineal, sense topall per les ajudes a logopeda.

Manifesta també el Sr. López que tot i que és conscient de que requereix d’un acord de ple, però que la voluntat del seu equip de govern és que no es segueixi pagant la quota anual de l’Associació de Municipis per la Independència.

En un altre ordre de coses manifesta que potser la partida de la revista municipal podria ser més baixa no fent una revista amb un paper tant luxós i a tot color. Per últim el Sr. López manifesta que una part de la partida destinada a festes locals es podria dedicar a serveis socials.

El Sr. Alcalde, en relació a la petició sobre el servei de logopèdia manifesta que l’any 2017, amb una partida de 3.000 euros se’n van atorgar 3.193, per la vinculació, i cap família es va quedar sense ajut.

En relació al pla d’ocupació manifesta que els recursos municipals són els que són però que el proper dia 1 comencen tres persones més i que es fa tot el que es pot. Afegeix que es compte amb un ajut de prop de 40.000 euros per contractar entre 4 i 6 persones, depenent del temps.

En relació al tema de la revista manifesta que la informació és molt important pel ciutadà i que el cost que consta a la partida és per tots els conceptes i no es considera una despesa desproporcionada.

Per últim vol fer constar la partida de la tarima, amb un cost aproximat de 10.000 euros on també cal pensar que caldran unes escales i potser també algun tipus de barana, amb el que pot ser que la partida quedi curta i que caldrà veure la manera d’aconseguir-ne una que sigui bona, fiable i pràctica pel general ús de totes les associacions del municipi.

En relació al tema de l’AMI, manifesta el Sr. Alcalde que, efectivament, primer caldria l’acord plenari.

La regidora Sra. Barrio manifesta que s’ha fet una petició de subvenció de 60.000 € a la Diputació de Barcelona.

El Sr. López agraeix a l’Alcaldia les explicacions i acaba dient que, cadascú te les seves prioritats però remarcar que el municipi te 12 desocupats més.

Posat l’afer a votació, és aprovat per majoria absoluta amb els vots favorables dels 4 regidors de NIU, els 2 d’ERC i el vot en contra dels 5 regidors del PSC.

**4-Proposta de verificació del text refós referent a la modificació puntual del POUM.**

Per part del Sr. Secretari es dóna lectura a la següent

**PROPOSTA DE L’ALCALDIA**

L’Ajuntament ha tramitat la modificació puntual del POUM en referència a la modificació de la línia d’edificació de la carretera BP 5107 establerta al sol urbà de Cànoves i Samalús.

Un cop aprovada provisionalment es va trametre a la CTU la qual, en sessió de 8 de juny, va acordar suspendre l’aprovació definitiva en tant en quant no s’aportés nou informe del Servei d’Infraestructures Viàries de la Diputació de Barcelona, en relació a la reducció de la línia d’edificació al nucli de Cànoves Residencial i es modifiqués la llegenda “línia de servitud” per “línia d’edificació”.

Una vegada s’ha rebut l’informe favorable de la Diputació s’ha unit a l’expedient.

Aquestes modificacions, que s’han unit en un text refós, han de ser verificades pel plenari.

Per tot allò exposat al punt anterior,

**PROPOSO AL PLENARI**

**PRIMER.-** Que el plenari doni per verificades les consideracions esmentades en el text refós que s’acompanya a aquesta proposta i se’n faci tramesa a la CTU per la seva aprovació definitiva.

L’afer és aprovat per unanimitat.

**5. AFERS URGENTS**

Per part del Sr. Alcalde es proposa votar la urgència per tal de poder incloure en l’ordre del dia l’aprovació dels comptes de l’exercici 2016, que ha seguit la tramitació reglamentària.

El Sr. López manifesta que el seu grup votarà a favor però vol recordar que en un ple anterior, va presentar una moció sobre l’assetjament que patien les famílies del PSC pel tema del procés i no es va voler incloure. La urgència és aprovada per unanimitat.

Per part del Sr. Secretari es dona lectura a la següent

##### ***PROPOSTA***

*Vist el Compte General de l'exercici 2016, juntament amb tota la seva documentació annexa a la mateixa, segons la legislació vigent.*

*Vist que, el Titular de la Intervenció Municipal de fons va procedir a la formació del Compte General d'aquesta Corporació corresponent a l'exercici econòmic 2016, juntament amb tota la seva documentació annexa al mateix.*

*Vist que, s'han finalitzat aquests treballs i obtinguda la documentació corresponent, la Intervenció municipal va procedir a emetre els corresponents informes en relació a l'aprovació del Compte General.*

*Vist que, amb posterioritat, la Comissió Especial de Comptes de l'Ajuntament va emetre el corresponent informe preceptiu en relació al Compte General d'aquesta corporació relatiu a l'exercici 2016.*

*Vist que, mitjançant anunci publicat en el Butlletí Oficial de la Província, el Compte General –juntament amb l'informe d'aquesta comissió- van ser objecte d'exposició al públic durant el termini de quinze dies, durant els quals, i vuit més, els interessats van poder presentar reclamacions, objeccions o observacions.*

*Vist que, de conformitat amb el contingut de la certificació lliurada pel Secretari General de la Corporació, durant el termini d'exposició al públic d'aquest Compte, i vuit més, no s'han presentat al·legacions.*

*De conformitat amb el que es disposa en l'article 22.2.i) de la Llei 7/1985, de 2 d'abril, Reguladora de les Bases del Règim Local, es proposa al Ple, l’adopció* *del següent*

***ACORD***

***PRIMER.-*** *Aprovar el Compte General de l'Exercici 2016, comprès pel Compte General del propi Ajuntament.*

***SEGON.-*** *Remetre el Compte General aprovat juntament amb tota la documentació que l’integra a la fiscalització del Tribunal de Comptes i Sindicatura de Comptes, tal com s'estableix en l'article 212.3 del Text Refós de la Llei Reguladora de les Hisendes Locals, aprovat pel Reial decret Legislatiu 2/2004, de 5 de març, i, en compliment dels mandats de la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera, i altra normativa concordant, al Ministeri d'Hisenda i Administracions Públiques.*

L’afer és aprovat per unanimitat.

**6.- PRECS I PREGUNTES**

Per part del Sr. Secretari es dóna lectura a les preguntes presentades pel grup municipal del PSC. **(en negreta es fan constar les respostes)**

* 1.- En referència a la nostra instància amb ID Registre: ENTRA-2017-3431 i Data: 16/12/2017 on es demana textualment:

En primer lloc sol·licitem informe tècnic per part de l'arquitecte o l'ens encarregat d'autoritzar la no retirada de terra i runa dipositada en la zona de "Camp de Futbol de ca l'Esmandia" tal com es dictava en el projecte aprovat, així com els motius i efectes de deixar les esmentades "terres" i la licitació o annex a projecte, aprovat, del mateix ordenant la no retirada. En segon lloc informe del Secretari Interventor, quina és la quantitat i on estan invertits els diners de la no retirada de la terra i runa. En cas que no s'hagin destinat a cap partida, on figuren?. I davant de la manca de resposta ens agradaria saber si existeixen els documents sol·licitats, i quan ens els faran arribar? i si el Secretari ens pot donar resposta al segon punt?.

**El Sr. Alcalde manifesta que hi havia un projecte que deia que es faria acopi de terres en el camp de futbol i que estava previst treure totes les terres del clavegueram i de l’antic paviment. A l’hora de la veritat van ser més terres de les previstes per tal d’aconseguir un ferm més segur i compacte ; un sobrant que no estava contemplat en el projecte però també s’havia de retirar i eliminar. Manifesta el Sr. Alcalde que es farà una reunió amb els tècnics de l’obra per veure com han quedat els números i, en el cas de que els veïns tinguessin dret a algun tipus d’abonament, l’ajuntament el faria, sense cap gènere de dubte, com ja ha informat l’interventor. El Sr. López manifesta que aquests passos s’havien d’haver informat als veïns i donar-ne compte a l’Agència Catalana de l’Aigua pel tema de la inundabilitat de la zona i que el seu grup segueix esperant la resposta per escrit. El Sr. Cuch manifesta que ell en el seu programa ja deia que volia arranjar el camp de futbol de Ca L’Esmandia i que el POUM diu que és una zona d’equipaments; un Poum que, recorda el Sr. Alcalde, va ser aprovat quan estava el grup del PSC a l’Alcaldia.**

* 2. - Quan va ser l’última vegada que la Generalitat de Catalunya va complir amb les aportacions establertes per a les guarderies públiques en el nostre municipi? Quin import deu, a dia d’avui, la Generalitat de Catalunya en concepte d’aquesta aportació o subvenció al nostre Ajuntament? Quines mesures pensen prendre per reclamar-les?

 **El Sr. Alcalde manifesta que la darrera aportació es va fer al juliol de 2013 i va ser de 53.000 euros corresponent al curs 2011-2012. El Sr. López manifesta que molts ajuntaments socialistes ja han cobrat i que voldria saber perquè l’ajuntament de Cànoves i Samalús encara no. El Sr. Alcalde explica que el deute de la Generalitat amb l’Ajuntament es de 542.000 euros i que es tracta d’una obligació reconeguda que s’acabarà pagant. El Sr. López s’ofereix per “tocar portes” i aconseguir que es pagui el deute, cosa que ja va fer l’equip de govern quan ell era Alcalde.**

* 3. - Fent referència a la instal.lació d’una antena a Can Volart, hi ha hagut ja alguna reunió amb els veïns, tal i com es va quedar amb un dels assistents a l’anterior ple?

**El Sr. Alcalde manifesta que no s’ha fet cap reunió encara perquè un veí va dir que marcaria un dia de reunió i no s’ha fet. Afegeix que l’ha trucat però encara no hi ha cap dia de reunió**

Per part del Sr. Secretari es dona lectura a les preguntes presentades pel grup municipal d’ERC. **(en negreta es fan constar les respostes)**

1. Quin és l’estat de desplegament de la fibra òptica al municipi? Quan estarà en funcionament?

**El Regidor Sr. Garcia manifesta que s’està fent un seguiment exhaustiu i que s’han creuat ja més de 70 correus electrònics i que en una setmana estarà accessible pel 75 per cent dels carrers del municipi. ERC agraeix la resposta i el Sr. Alcalde manifesta que es segueix insistint en les cases disseminades.**

1. Quant a la recollida de residus ¿Hi ha prevista una nova campanya de sensibilització? Quan es comprarà la nova màquina escombradora¿

**La regidora Sra. Villanueva manifesta que efectivament es farà una nova campanya de sensibilització però amb suport paper i també a l’escola. El Sr. Cusell manifesta que és important parlar amb tothom, associacions, entitats, etc... En relació a la pregunta de l’escombradora, el Sr. Alcalde manifesta que ja es tenen alguns pressupostos i que ara cal fer la tramitació administrativa.**

1. S'ha rebut alguna comunicació d'Aigües de Catalunya, respecte de l'increment de la tarifa de l'aigua per al 2017? S'ha fet alguna reunió amb la companyia?

**El Sr. Alcalde manifesta que no s’ha rebut res però que hi ha prevista una reunió per demà. El Sr. Cusell manifesta que cal mirar d’impedir cap tipus d’increment, responent el Sr. Alcalde que aquesta és també la voluntat de l’equip de govern.**

1. Totes les reparacions que es produeixen en les canonades d'aigua, són a càrrec d'Aigües de Catalunya? L'Ajuntament, hi fa alguna aportació en recursos humans o materials?

**El Sr. Alcalde manifesta que totes les reparacions i materials son a compte de la concessionària i que, molt puntualment, l’ajuntament ha fet alguna col·laboració.**

1. Com i quan es renova la cartolina de resident al municipi, per a l'aparcament de Can Domènech?

**El Sr. Cusell manifesta que a la web no es veu massa fàcil com renovar la tarja. El Sr. Alcalde manifesta que es farà un correu a tots els usuaris el mes de maig.**

I no havent més assumptes a tractar, per part de l’Alcaldia s’aixeca la sessió a les 21.00 hores, acordant-se la redacció de l’esborrany de l’acte d’acord amb els paràmetres que disposa l’article 110 del Decret Legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya.